Diari Oficial de la Generalitat Valenciana


Sumari del DOGV 7433, del 30-12-2014 (2014/11495)

RESOLUCIÓ de 19 de desembre de 2014, del president de l'Institut Valencià de Competitivitat Empresarial (IVACE), per la qual es convoquen ajudes del Pla Renove de Calderes Domèstiques 2015, destinades a la substitució de les calderes actuals per altres de major eficiència energètica, i l'adhesió d'empreses instal·ladores.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7433

Data del DOGV
:   30-12-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/11528


Data del document
:   19-12-2014

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 19 de desembre de 2014, del president de l'Institut Valencià de Competitivitat Empresarial (IVACE), per la qual es convoquen ajudes del Pla Renove de Calderes Domèstiques 2015, destinades a la substitució de les calderes actuals per altres de major eficiència energètica, i l'adhesió d'empreses instal·ladores. [2014/11871]  
Hui dia, una part important del parc de calderes domèstiques de les llars de la Comunitat Valenciana posseïx una notable antiguitat, la qual cosa suposa un consum d'energia més elevat del que cabria esperar, al ser equips amb un rendiment energètic menor. No obstant això, el consum d'energia d'estos aparells pot reduir-se significativament, incentivant la instal·lació d'equips d'alta eficiència energètica a la Comunitat Valenciana.   
La Directiva 92/42/CEE, del Consell, establix, fins a la entrada en vigor dels requisits de disseny ecològic estipulats en la Directiva 2009/125/CE del Parlament Europeu i del Consell, una classificació de les calderes pel rendiment de generació al cent per cent i al 30 per cent de la càrrega, però supeditat al comportament de la caldera davant de les temperatures de retorn a esta.  
Atenent a esta característica s'establixen tres tipus de calderes: caldera estàndard, caldera de baixa temperatura i caldera de condensació. Tenint present l'objectiu de millora de l'eficiència energètica perseguit pel Reglament d'Instal·lacions Tèrmiques, el més adequat és instal·lar calderes de condensació perquè, en este tipus de calderes, inclús quan no es donen les condicions de condensació, presenten majors rendiments que les de baixa temperatura i estàndard.  
Les calderes de condensació, no obstant això, tenen un preu superior al preu mitjà del mercat, que varia segons el tipus de caldera. Al contrari, el seu consum energètic al llarg de tota la seua vida útil és inferior i, per tant, menor la factura energètica que haurà de pagar el consumidor.  
En els casos analitzats, l'estalvi obtingut en la factura energètica no permet recuperar el comprador el sobrepreu pagat durant la vida de l'equip, per la qual cosa es considera convenient incorporar un incentiu econòmic que anime el comprador a adquirir una caldera de condensació, i d'eixa forma contribuir de manera eficaç als objectius de disminució del consum energètic i d'emissions de CO2 de les nostres llars.  
  
Estes ajudes es concediran en règim de concessió directa, conforme a l'article 22.2 c de la Llei 38/2003, de 17 de novembre, General de Subvencions, per concórrer en la concessió de les mateixes raons d'interés públic, energètic, mediambiental i econòmic. Per això, les subvencions regulades en esta resolució es concediran a aquells sol·licitants que reunisquen les condicions per a la seua obtenció. En este sentit, pel mer fet de realitzar el comportament establit en la norma i complir les condicions i els requisits exigits, s'haurà de concedir la subvenció sempre que les ajudes prèviament adjudicades no hagen sobrepassat la quantitat del pressupost disponible o haguera expirat el període de vigència del pla.  
  
Per Decret 4/2013, de 4 de gener, del Consell, s'aprova el Reglament d'organització i funcionament de l'Institut Valencià de Competitivitat Empresarial (d'ara en avant IVACE), en el qual s'establixen les funcions pròpies d'este, entre les quals es troben l'anàlisi, l'assessorament i l'execució de mesures en matèria de conservació, estalvi i diversificació energètica, el foment de l'ús racional de l'energia i la promoció de les energies renovables i de la qualitat del subministrament energètic.  
  
Igualment, li correspon a l'IVACE establir, gestionar i tramitar línies d'ajuda i incentius dirigits a la conservació, l'estalvi, la diversificació i l'eficiència energètica.  
  
Per això, i en virtut del que disposa l'article 4 del Reglament d'Organització i Funcionament de l'IVACE, aprovat pel Decret 4/2013, de 4 de gener del Consell, i en virtut del que establix l'article 1.4 de l'Orde 1/2012, de 12 de març, de la Conselleria d'Economia, Indústria i Comerç, resolc:  
  
Article 1. Objecte i beneficiaris de les ajudes  
L'objecte d'esta resolució és establir, juntament amb el que disposa l'Orde 1/2012, de 12 de març, de la Conselleria d'Economia, Indústria i Comerç, les bases reguladores i la convocatòria de l'IVACE del Pla Renove de Calderes Domèstiques de la Comunitat Valenciana 2015, destinat a la renovació de les calderes actuals per altres de condensació.  
Es consideren beneficiaris de les ajudes totes les persones físiques propietàries, usufructuàries o arrendatàries d'una vivenda situada a la Comunitat Valenciana.  
  
No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.   
Només podrà presentar-se una sol·licitud d'ajuda per cada persona interessada.  
Així mateix, es regula en esta convocatòria l'adhesió d'empreses instal·ladores necessàries per al seu desenrotllament.  
Per a un millor enteniment de la convocatòria, es definixen els termes següents:  
- Sol·licitant/comprador: persona física propietària, usufructuària o arrendatària d'una vivenda situada a la Comunitat Valenciana que desitja substituir la caldera ubicada en esta.  
- Empresa instal·ladora: persona física o jurídica que realitza el muntatge i la reparació de les instal·lacions tèrmiques en l'àmbit del Reglament d'Instal·lacions Tèrmiques en els Edificis (RITE) que, a més, exercix les activitats de muntatge, reparació, manteniment i control periòdic d'instal·lacions de gas, complint els requisits establits en la Instrucció tècnica complementària ITC-ICG 09 (empresa instal·ladora de gas) i que està donada d'alta en el Registre Integrat Industrial d'empreses instal·ladores o mantenidores d'instal·lacions tèrmiques d'edificis (calefacció, climatització i aigua calenta sanitària) i en el Registre Integrat Industrial d'empreses instal·ladores de gas.  
- Entitat col·laboradora: entitat externa que col·laborarà en la gestió de la convocatòria d'ajudes, segons el que establix l'article 8 d'esta resolució.  
- Campanya: període durant el qual es podran adquirir les calderes noves i optar a l'ajuda d'esta convocatòria.   
- Oficina de campanya: són els mitjans humans, informàtics i telefònics que l'entitat col·laboradora destina al desenrotllament de la convocatòria, per al seu control i gestió correcta.  
- Bono d'ajuda: full normalitzat de sol·licitud d'ajudes que ha de tramitar-se telemàticament o per correu ordinari davant de l'oficina de campanya segons el que disposa l'article 10 d'esta resolució  
  
  
Article 2. Marc normatiu  
Les ajudes arreplegades en esta resolució es concediran d'acord amb el que establix:  
- L'Orde 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes per l'Agència Valenciana de l'Energia (AVEN).  
- La Llei 38/2003, de 17 de novembre, General de Subvencions, i disposicions de desplegament.  
- El Decret Legislatiu de 26 juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
- El Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat.  
- En el cas que la convocatòria obtinguera finançament comunitari, seran aplicables el Reglament (UE) número 1303/2013, del Parlament Europeu, i del Consell de 17 de desembre de 2013, pel qual s'establixen les disposicions comunes relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca, i pel qual s'establixen disposicions generals relatives al Fons Europeu de Desenrotllament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) número 1083/2006, del Consell (DOUE L347 20.12.2013) i la resta de normativa sobre fons estructurals.  
- Qualsevol altra normativa que per la matèria li fora d'aplicació.   
  
  
Article 3. Línia pressupostària  
Les ajudes que es regulen en esta resolució es finançaran amb càrrec als Pressupostos de la Generalitat per a l'exercici 2015, dins de la línia pressupostària T684900, «Estalvi i eficiència energètica», prevista en el projecte de llei de pressupostos de la Generalitat per a l'exercici 2015, sent la quantitat global màxima destinada a esta convocatòria 240.000 euros, sempre condicionada a l'existència de crèdit adequat i suficient en els pressupostos de l'exercici econòmic 2015.  
El pressupost que aporta la Generalitat per al finançament d'estes actuacions podrà comptar amb el finançament del Fons Europeu de Desenrotllament Regional (FEDER), en un percentatge del 50 per cent, a través del Programa Operatiu de la Comunitat Valenciana 2014-2020. L'import global màxim indicat anteriorment podrà ser revisat en funció de l'aportació definitiva del Fons Europeu de Desenrotllament Regional (FEDER). La quantitat global màxima indicada podrà ser modificada mitjançant una resolució del director adjunt de l'IVACE (director general d'Energia) en funció del desenrotllament del pla i del pressupost disponible.   
  
  
Article 4. Actuacions objecte de subvenció  
Es considera com a activitat susceptible d'ajuda la substitució d'una caldera de calefacció de baixa eficiència energètica que utilitze qualsevol combustible no renovable, per una caldera estanca de condensació de només calefacció o mixta, que utilitze gas natural o GLP, amb una potència nominal compresa entre 15 i 70 kW.  
La caldera nova haurà de pertànyer a una instal·lació particular de calefacció i aconseguir les següents prestacions energètiques:  
- Rendiment a potència nominal (Pn) 93 + 2 log Pn (en percentatge).  
- Rendiment a càrrega parcial 89 + 3 log Pn (en percentatge).  
- Encesa electrònica  
- Seguretat de flama  
- Nivell emissions de NOx classe 5  
El rendiment a potència nominal (Pn) serà per a una temperatura mitjana de l'aigua en la caldera de 70 °C i el rendiment a càrrega parcial es definix per a una càrrega del 0,3 Pn i una temperatura mitjana de l'aigua en la caldera de 50 °C.  
Serà condició indispensable que l'aparell substituït siga retirat del mercat, fet que serà acreditat per l'empresa instal·ladora al firmar el bo de l'ajuda, disponible en la pàgina web de l'IVACE o en l'oficina de campanya.  
Només serà subvencionable la compra, per cada beneficiari, d'una única caldera i sempre amb la corresponent substitució de l'aparell antic per un equip nou dels especificats en el llistat Renove calderes, segons el que establix l'article següent.  
Les calderes eficients objecte d'estes ajudes han de tindre com a destinació final la seua instal·lació dins el territori de la Comunitat Valenciana.  
La instal·lació nova haurà de complir amb el Reglament d'Instal·lacions Tèrmiques dels Edificis (RITE), aprovat pel Reial Decret 1027/2007 i amb la normativa vigent que s'aplique en el moment de dur a terme la instal·lació.  
No serà objecte de subvenció:  
- La substitució d'una caldera col·lectiva o centralitzada que done servici a diverses vivendes per calderes individuals ubicades en cada una de les vivendes.  
- La substitució d'una caldera individual per una caldera col·lectiva o centralitzada que done servici a diverses vivendes.  
- Les calderes substituïdes amb anterioritat a la data d'inici de la campanya.  
- Quan la caldera substituïda siga de condensació, a excepció de que la substitució indicada comporte el canvi de combustible de gasoil a gas natural o GLP.   
- Quan no hi haja substitució d'equips.  
Article 5. Llistat Renove Calderes  
La caldera a instal·lar haurà d'estar inclosa en el llistat Renove Calderes. Este llistat estarà format per un conjunt de models dels productes eficients dels fabricants/distribuïdors que complisquen amb allò que s'ha especificat en este article. Este llistat es podrà consultar tant en la pàgina web d'IVACE, com en l'oficina de campanya i podrà ser actualitzat durant el període de duració de la campanya, incloent-hi nous equips o modificant els ja existents; per a això, els fabricants/distribuïdors de calderes podran dirigir-se a l'IVACE fins al 31 de març de 2015 i presentar documentació que acredite que es complixen les característiques exigides en el primer paràgraf d'este article.  
Els fabricants/distribuïdors de calderes que figuren en el llistat Renove Calderes, es responsabilitzaran de la veracitat de la informació aportada a l'IVACE perquè les seues calderes figuren en la base de dades indicada, i es comprometran a facilitar a l'IVACE les proves i la documentació que este poguera requerir per a la seua verificació.   
  
Article 6. Acumulació d'ajudes  
Les ajudes previstes en esta resolució són incompatibles amb qualsevol altra ajuda pública o privada, així com amb altres línies financeres regionals, nacionals o comunitàries finançades per fons estructurals o pel Fons Europeu Agrícola de Desenrotllament Rural (FEADER).  
A estos efectes, els sol·licitants hauran de presentar una declaració responsable relativa a la no concessió d'altres ajudes.   
  
Article 7. Quantia de la subvenció  
La quantia d'ajuda individual per a cada aparell és la següent:  
  
Equip Combustible Emissions NOx Ajuda  
Calderes Gas Natural/GLP <70 mg/kWh 250 €  
de condensació  
  
L'ajuda de 250 euros per a les calderes de gas natural, es compon de dues parts :  
- L'aportació de l'IVACE serà de 200 euros per caldera substituïda.  
- L'aportació de l'empresa instal·ladora que consistirà en un descompte de 50 euros en la factura.  
L'aportació de l'IVACE s'abonarà per mitjà d'una transferència bancària al compte indicat en la sol·licitud; una vegada finalitzada la tramitació amb resultat favorable, l'aportació de l'empresa instal·ladora es realitzarà per mitjà d'un descompte sobre la base imposable de la factura, és a dir, abans d'impostos.  
La quantia de l'ajuda per a l'adquisició de l'aparell, no podrà excedir en cap cas del 30 per cent del cost de la instal·lació (preu de l'equip i muntatge, IVA inclòs), pel qual s'haurà de reduir, si és el cas, la quantia de l'ajuda fins al límit assenyalat. En este cas serà l'aportació de l'IVACE la que es reduirà fins al límit del 30 per cent.   
  
Article 8. Entitat col·laboradora  
L'IVACE, per a col·laborar en la gestió de les ajudes objecte d'esta resolució i d'acord amb el que establix l'article 7 de l'Orde 1 2012/, de 12 de març, de la Conselleria d'Economia, Indústria i Comerç, podrà contractar els servicis externs que considere necessaris a través dels mitjans establits en el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, de manera que, quant a recursos i mitjans disponibles es referix, es garantisca el funcionament correcte de la línia d'ajudes, sense perjuí dels requisits i de les obligacions previstes en la legislació estatal sobre subvencions; seran, entre altres, obligacions específiques de l'entitat col·laboradora les següents:  
a) Posar en marxa una oficina de campanya, dotada de l'adequada centraleta d'atenció telefònica i els mitjans humans i informàtics necessaris, perquè des de la entitat col·laboradora indicada es puga realitzar el control i la gestió de les ajudes.  
b) Des de l'oficina de campanya es comprovarà que el sol·licitant complix amb els requisits establits en la convocatòria d'ajudes, es verificarà el compliment i l'efectivitat de les condicions establides per a atorgar les subvencions comprovant per a això els justificants presentats, i es duran a terme la resta d'actuacions que queden establides en el corresponent contracte entre l'entitat col·laboradora i l'IVACE.  
  
  
  
Article 9. Termini per a adquirir les calderes  
La data d'inici de la campanya serà el 21 de gener de 2015 i finalitzarà el 29 de maig de 2015, o en el moment d'esgotament del pressupost assignat a la convocatòria. Si tal circumstància es produïra amb anterioritat al 29 de maig de 2015, finalitzarà la concessió d'ajudes per mitjà de la publicació, en el Diari Oficial de la Comunitat Valenciana, de la corresponent resolució del director adjunt de l'IVACE (director general d'Energia).  
En tot cas, es considerarà esgotat el pressupost disponible habilitat per a l'execució d'este programa, quan s'efectue l'última reserva de pressupost que totalitze l'import corresponent a este. Després d'eixe moment, les empreses instal·ladores adherides al programa podran continuar donant d'alta provisionalment reserves de pressupost que seran ateses per rigorós orde d'entrada d'estes, supeditat a que s'hagen produït anul·lacions en reserves anteriors que alliberen pressupost.   
  
Article 10. Procediment de sol·licitud i concessió d'ajudes  
Les ajudes objecte d'esta convocatòria seran sol·licitades i atorgades segons el procediment següent:  
1. Les empreses instal·ladores que vullguen participar en la campanya del Pla Renove Calderes Domèstiques 2015, s'hi hauran d'adherir complint els compromisos establits en l'article 15 d'esta resolució, i fent entrega, en l'oficina de campanya, de la corresponent fitxa d'adhesió degudament omplida, adjuntant els documents que s'hi indiquen, segons el model normalitzat disponible en la pàgina web de l'IVACE i en l'oficina de campanya.  
2. Una vegada el sol·licitant/comprador decidisca dur a terme la substitució de la caldera es posarà en contacte amb una empresa instal·ladora adherida a la campanya. L'oficina de campanya podrà informar-li sobre quines són les empreses instal·ladores adherides a la campanya.  
3. L'empresa instal·ladora sol·licitarà a l'oficina de campanya, prèviament a la substitució de la caldera, una sol·licitud o número de bo, que serà únic per a cada instal·lació, i facilitarà les dades relatives al titular de la instal·lació assenyalada i a l'empresa instal·ladora. El termini durant el qual quedarà actiu el número indicat de bo serà de dos mesos des de la data que se sol·licite a l'oficina de campanya. Passats estos dos mesos l'IVACE anul·larà automàticament el número de bo si no s'ha presentat la documentació exigida en l'article 11 d'esta resolució.   
4. L'empresa instal·ladora procedirà a omplir per triplicat el bo d'ajuda, disponible en la pàgina web de l'IVACE i en l'oficina de campanya. Una vegada omplit correctament, el bo haurà de ser firmat pel comprador i l'empresa instal·ladora, i el primer es quedarà amb una còpia com a justificant de la substitució realitzada.  
5. A continuació es durà a terme la substitució de l'equip per part de l'empresa instal·ladora adherida a la campanya del Pla Renove de Calderes Domèstiques 2015.   
6. Una vegada realitzada la substitució esmentada, l'empresa instal·ladora descomptarà, de la base imposable de la factura, la part corresponent a la seua aportació, és a dir, li aplicarà al comprador un descompte de 50 euros.  
7. Una vegada finalitzada completament l'actuació objecte d'ajuda (inclòs el pagament de la substitució realitzada amb el descompte), l'empresa instal·ladora tramitarà en nom del comprador la sol·licitud d'ajuda dirigida a l'IVACE. Per a això l'empresa instal·ladora haurà d'aportar a l'oficina de campanya la documentació que s'indica en l'article 11 d'esta resolució. Així mateix, tant l'oficina de campanya com el propi IVACE, podran requerir al sol·licitant/comprador o a l'empresa instal·ladora qualssevol altres dades, documents i informes complementaris que resulten necessaris per a la comprovació de l'actuació realitzada.  
8. L'oficina de campanya verificarà la documentació rebuda i l'IVACE emetrà una resolució de concessió d'ajudes segons s'arreplega en l'article 12 d'esta resolució.  
9. La Unitat IVACE Energia enviarà una notificació de forma individualitzada a cada sol·licitant, amb la qual l'informarà de la concessió o de la denegació de l'ajuda i de la seua quantia.   
10. Una vegada notificada l'ajuda, l'IVACE realitzarà el pagament de l'ajuda que corresponga en el compte bancari que el beneficiari haja indicat en la documentació presentada en el bo d'ajudes segons allò que s'ha arreplegat en l'article 13.  
  
Article 11. Presentació de sol·licituds d'ajuda i una altra documentació  
L'empresa instal·ladora aportarà a l'oficina de campanya la documentació següent:  
1. Còpia del bo d'ajuda firmat pel sol·licitant/comprador i per l'empresa instal·ladora.   
No s'acceptaran bons d'ajuda que no estiguen degudament omplits i firmats i segellats per l'empresa instal·ladora i pel sol·licitant/comprador.  
2. Fotocòpia del DNI o NIE del sol·licitant/comprador.  
3. Declaració responsable del sol·licitant/comprador de l'ajuda de trobar-se al corrent del compliment de les seues obligacions tributàries i davant de la Seguretat Social.  
4. Declaració responsable del sol·licitant/comprador de no haver rebut altres ajudes en relació a l'actuació subvencionada.  
5. Certificat de posada en marxa de la caldera firmat i segellat per l'empresa instal·ladora, segons el model establit en l'annex IV de la ITC-ICG 08 del Reial Decret 919/2006, de 28 de juliol.   
6. Document relatiu a la caldera substituïda que acredite que es tracta efectivament d'una renovació, com per exemple: factura de compra de la caldera substituïda, garantia SAT, revisió, factures de reparacions, certificats d'instal·lació, factures de combustible on s'observe l'històric de consums de gas o els consums de calefacció, etc.  
7. Duplicat o còpia de la factura de venda i instal·lació de la caldera, que haurà de reflectir com a mínim:  
- Data de venda.  
- Dades de l'empresa instal·ladora (persona jurídica, número de CIF i segell original).  
- Dades del sol·licitant/comprador (nom, cognoms, número de DNI).  
- Dades de la caldera venuda i instal·lada (tipus, marca i model).  
- Direcció d'instal·lació de la caldera.  
- Desglossament del cost de la caldera, cost d'instal·lació, IVA.  
- Descompte aplicat per l'empresa instal·ladora.   
- Fer constar en la factura de manera expressa el seu acolliment al Pla Renove de Calderes 2015.  
8. Justificant de pagament per mitjà d'una entitat financera: còpia de l'extracte bancari juntament amb una còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura. No s'acceptaran pagaments en efectiu, rebuts o pagarés com a justificant de pagament.  
9. Fotografies de la caldera substituïda en la seua ubicació original i de la nova caldera instal·lada.  
10. Còpia del compte bancari on apareguen les dades del titular del compte (beneficiari de l'ajuda), en la qual s'abonarà, si és procedent, l'ajuda corresponent.  
11. Document que acredite la titularitat de la vivenda (escriptura pública de compravenda, nota simple del Registre de la Propietat o impost de béns immobles) o si és el cas contracte de lloguer de la vivenda.  
El termini màxim per a entregar tota la documentació especificada en este article serà el 30 de juny de 2015.  
  
Article 12. Instrucció i resolució  
Les ajudes regulades en esta convocatòria es concediran amb subjecció als principis de publicitat, concurrència i objectivitat.  
La resolució d'estes ajudes s'atorgarà en règim de concessió directa, a l'empara del que preveuen els articles 22.2.c, de la Llei 38/2003, de 17 de novembre, General de Subvencions atés que hi haja raons d'interés mediambiental, energètic, social i econòmic. En conseqüència el criteri de prelació entre estes serà el temporal, dins del termini previst en la convocatòria, sent tramitades conforme a l'orde de presentació de les sol·licituds, i resoltes en la mesura i en l'orde en què queden completament formulades i completades, en tant es dispose de crèdit pressupostari per a això.  
Una vegada aportada tota la documentació per part de l'empresa instal·ladora, des de l'oficina de campanya es verificarà que el sol·licitant/comprador complix amb tots els requisits establits en la convocatòria d'ajudes i es comprovarà tota la documentació presentada; es requerirà, si és el cas, als interessats perquè procedisquen a esmenar la documentació indicada en el termini de 10 dies hàbils comptats a partir de l'endemà de la recepció de la notificació, amb l'advertència que, si transcorregut eixe termini no s'aportara la documentació requerida, se li tindrà per desistit de la sol·licitud, la qual cosa comportarà l'anul·lació del bo d'ajuda i de l'obligació d'atendre la sol·licitud indicada.  
Des de l'oficina de campanya es remetrà de manera periòdica a l'IVACE, la documentació necessària per a la supervisió i verificació del compliment dels requisits exigits en la convocatòria.  
Les ajudes seran adjudicades o denegades mitjançant una resolució del president de l'IVACE, a proposta de la comissió encarregada de verificar el compliment, per part dels sol·licitants, dels requisits exigits en la convocatòria. La comissió estarà composta pel director adjunt de l'IVACE (director general d'Energia), els caps de departament de l'IVACE Energia i un tècnic de la Unitat IVACE Energia, que actuarà com a secretari.   
Les resolucions de concessió fixaran la quantia de l'ajuda en incorporaran, si és el cas, les condicions i les obligacions que se'n deriven, que en cap cas podran contravindre el que disposa esta resolució.  
La resolució de concessió es notificarà de forma individualitzada a cada interessat en els termes que preveu els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Les resolucions a què es referixen els paràgrafs anteriors esgoten la via administrativa i en contra seua podrà interposar-se un recurs potestatiu de reposició en el termini d'un mes, comptat des de l'endemà de la seua notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, un recurs contenciós administratiu davant del jutjat competent, en el termini de dos mesos a comptar des de l'endemà de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Es delega en el director adjunt de l'IVACE (director general d'Energia) la resolució dels recursos de reposició.  
  
Article 13. Pagament de les ajudes  
El pagament de la part de l'ajuda corresponent a l'IVACE es realitzarà a través de transferència bancària al compte del beneficiari indicada en la sol·licitud, prèvia comprovació de la documentació de justificació de l'ajuda indicada en a l'article 11 d'esta resolució.  
Així mateix, l'IVACE o entitat col·laboradora podrà realitzar visites d'inspecció per a verificar la substitució de les calderes i comprovar la veracitat de la documentació presentada. L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, donarà lloc a la revocació de la subvenció i l'obligació de reintegrar les ajudes percebudes i els interessos de demora meritats des del moment del pagament d'esta, basant-se en el que disposa el títol II de la Llei 38 2003/, General de Subvencions.  
  
  
Article 14. Obligacions dels beneficiaris que adquirisquen calderes  
Els beneficiaris que adquirisquen alguna caldera objecte d'esta resolució estan obligats a:  
a) Estar al corrent de les seues obligacions tributàries i si és el cas de la Seguretat Social, per a la qual cosa hauran de firmar una declaració responsable inclosa en la sol·licitud d'ajuda.  
b) Posar a disposició de l'empresa instal·ladora per a la seua retirada la caldera antiga.  
c) Seguir la metodologia i el procediment que indica esta resolució.  
d) Sotmetre's a les actuacions de comprovació que duga a terme l'IVACE, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.  
e) Mantindre durant un mínim de cinc anys les calderes que hagen rebut ajuda en el marc d'esta convocatòria.  
  
f) En el cas que esta convocatòria obtinga finançament comunitari, conservar, durant un període de 15 anys ?i en tot cas durant el termini que establisca el Programa Operatiu FEDER de la Comunitat Valenciana per al període 2014-2020- , els originals dels documents justificatius de la realització del projecte subvencionat, i els relacionats amb els gastos i pagaments. De no obtindre finançament comunitari, el termini de conservació a què es referix este apartat s'establix en huit anys, i mentres puguen ser objecte de verificació i control en tot cas.  
  
  
Article 15. Empreses instal·ladores: adhesions i obligacions  
Les empreses instal·ladores interessades a participar i col·laborar en la campanya d'ajudes hauran de fer entrega en l'oficina de campanya, previ a l'inici de la campanya o durant esta, de la corresponent fitxa d'adhesió degudament omplida segons model normalitzat disponible en la pàgina web de l'IVACE i en l'oficina de campanya, així com la documentació adjunta que s'especifique en la fitxa d'adhesió. L'adhesió dels instal·ladors i de les empreses instal·ladores començarà l'endemà de la publicació d'esta resolució en el Diari Oficial de la Comunitat Valenciana, i finalitzarà el 30 d'abril de 2015.  
El llistat dels instal·ladors i de les empreses instal·ladores adherides es publicarà en la pàgina web informativa dels plans Renove que promou l'IVACE i es trobarà disponible en l'oficina de campanya.  
Són obligacions de les empreses instal·ladores adherides:  
a) Informar els potencials sol·licitants/compradors de quin és el procediment per a l'adquisició de calderes a través del Pla Renove de Calderes Domèstiques 2015.  
b) Inutilitzar i retirar els equips substituïts fins a un gestor per al seu posterior tractament. En este sentit, l'empresa instal·ladora adherida haurà de certificar l'entrega de cada una de les calderes que tramite per al seu reciclatge, per mitjà de la firma del bo d'ajuda.  
c) Tramitar, omplir i remetre a l'Oficina de Campanya, sense cap cost per al sol·licitant/comprador, els corresponents bons d'ajudes i documentació complementària segons les condicions que s'establixen en l'article 11 d'esta resolució.  
d) Realitzar el descompte de 50 euros sobre la base imposable de la factura, corresponent a l'aportació de l'empresa instal·ladora.   
e) Seguir la metodologia i els procediments que es definixen per al desenrotllament de la campanya, i acceptar les resolucions que en cas de dubte o litigi decidisca la Comissió de Control i Seguiment de la campanya definida en l'article 17.  
f) Utilitzar fidelment la imatge de la campanya de comunicació establida per l'IVACE per al seu desenrotllament, incloure-la en tots els elements promocionals de les empreses instal·ladores sense confondre-la amb altres promocions que puguen tindre, identificant clarament en cada producte el preu de l'article abans d'aplicar l'ajuda i una vegada aplicada esta.  
g) Col·laborar activament en la difusió i el suport dels objectius de la campanya relatius a:  
- Donar a conéixer i difondre l'existència de les calderes de condensació.  
- La sensibilització cap a l'estalvi i l'eficiència energètica.  
h) Participar en les sessions de formació/comunicació que s'organitzen per part d'IVACE o en nom seu, en les que s'explicarà el contingut de la campanya i la seua finalitat.  
i) Sotmetre's a les actuacions de control que duga a terme l'IVACE i a les actuacions de control financer que realitzen la Intervenció General de la Generalitat i la Sindicatura de Comptes.  
j) Tindre el seu domicili, seu social o establiment de producció a la Comunitat Valenciana.  
k) De conformitat amb la Llei Orgànica 15/1999, de 13 de desembre, de Protecció de Dades de Caràcter Personal, els instal·ladors i les empreses instal·ladores adherides a la campanya quedaran expressament obligats a mantindre una confidencialitat estricta sobre qualsevol dada de caràcter personal que pogueren obtindre en ocasió d'esta campanya, per la qual cosa no podran copiar-los o utilitzar-los amb fins diferents dels que figuren en esta resolució ni tampoc cedir-los a altres persones distintes de l'IVACE, ni tan sols als efectes de conservació.  
  
Articule 16. Publicitat comunitària. Obligacions  
En el cas que l'ajuda de l'IVACE estiga cofinançada pel Fons Europeu de Desenrotllament Regional (FEDER):  
a) El beneficiari haurà d'acceptar la seua inclusió en la llista pública de beneficiaris que s'arreplega en l'article 7, apartat 2, lletra d, del Reglament (CE) 1828/2006, de la Comissió, de 8 de desembre de 2006.  
b) L'empresa instal·ladora s'assegurarà de que el beneficiari de l'ajuda ha sigut informat del dita finançament i anunciarà que l'ajuda rebuda s'emmarca en el Programa Operatiu FEDER de la Comunitat Valenciana 2014-2020. Per a complir amb este requisit, el beneficiari haurà d'identificar la caldera instal·lada amb l'adhesiu que li serà facilitat junt amb el bo d'ajuda.  
c) Incloure el logotip FEDER i la declaració «Projecte cofinançat pels fons FEDER, dins del Programa Operatiu FEDER de la Comunitat Valenciana 2014-2020» en qualsevol document relacionat amb l'activitat subvencionada. La inclusió del logotip FEDER es realitzarà en qualsevol format en què estiga suportada la documentació del projecte, açò és, paper, dvd, cd, pantalla informàtica, etc.  
  
  
Article 17. Comissió de control i seguiment  
Es crea una comissió per a dur a terme el control i seguiment de les ajudes previstes en esta resolució, que estarà integrada per les persones següents:  
a) El cap del Departament d'Eficiència Energètica de la Unitat IVACE Energia.  
b) Un tècnic de la Unitat IVACE Energia.  
c) Un representant de l'oficina de campanya que durà a terme el control i la gestió de les ajudes.  
  
Article 18. Infraccions i sancions  
L'incompliment, per part dels beneficiaris, instal·ladors o oficina de campanya dels requisits que establix esta resolució d'ajudes i la seua normativa reguladora, se sotmetrà al règim d'infraccions i sancions fixat en el títol IV de Llei 38 2003/, de 17 de novembre, General de subvencions.   
Així mateix i complementàriament al que establix el paràgraf anterior, els instal·ladors i les empreses instal·ladores adherides que, durant el transcurs de la campanya cometen irregularitats entorn dels requisits exigits per al funcionament correcte del Pla Renove Calderes Domèstiques 2015 (vendes sense renovar caldera, instal·lació no realitzada per l'empresa instal·ladora adherida, campanyes de promoció enganyoses, etc.), seran automàticament donats de baixa de la campanya en curs i podran ser exclosos de futures campanyes del Pla Renove de Calderes .  
  
  
DISPOSICIÓ ADDICIONAL  
  
Única  
Les ajudes arreplegades en esta resolució no queden subjectes a l'obligació de notificació o comunicació que establix l'article 108 del Tractat de Funcionament de la Unió Europea, TFUE (BOE 286, 27.11.2009), ja que no reunixen tots els requisits de l'article 107 de l'esmentat Tractat per a poder aplicar el principi d'incompatibilitat amb el mercat comú, en concret pel fet que pel tipus d'activitats subvencionades, substitució de calderes corresponents a instal·lacions particulars de calefacció, estes ajudes no falsegen la competència. Així doncs no es complix amb el requisit de l'avantatge econòmic per a una empresa ni amb el falsejament de la competència afectant els intercanvis comercials entre els estats membres, atés que les ajudes assenyalades es dirigixen a subjectes aliens als intercanvis comercials propis de les empreses i al conjunt dels sectors d'activitat de l'economia. Per això, queden excloses de l'aplicació del principi d'incompatibilitat amb el mercat comú, formulat en l'article 107 del Tractat, no sent, per tant, obligatòria la seua notificació a la Comissió.  
  
DISPOSICIÓ FINAL  
  
Primera   
Es faculta el director adjunt de l'IVACE (director general d'Energia) per a dictar les resolucions necessàries per al desenrotllament, eficàcia i execució d'esta convocatòria.  
  
Segona  
Esta resolució entrarà en vigor l'endemà de la seua publicació en el Diari Oficial de la Comunitat Valenciana.  
  
València, 19 de desembre de 2014.- El president de l'IVACE: Máximo Buch Torralva.